b'\n_START_ARTICLE_\nGeorge Michael Volkoff\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de je bil in\xc5\xbeenir, ki je leta 1924 emigriral v Vancouver. Ker ni mogel najti dela se je o\xc4\x8de z dru\xc5\xbeino leta 1927 preselil v Harbin v Mand\xc5\xbeuriji. Mati je kmalu po preselitvi v Harbin umrla._NEWLINE_V letu 1936 se je o\xc4\x8de vrnil v Rusijo, vendar so ga za \xc4\x8dasa Stalinovih \xc4\x8dist izgnali v arkti\xc4\x8dna tabori\xc5\xa1\xc4\x8da, kjer je tudi umrl._NEWLINE_Volkoff se je vrnil v Vancouver in za\xc4\x8del \xc5\xa1tudirati na Univerzi Britanske Kolumbije, kjer je leta 1934 diplomiral iz fizike, leta 1936 pa opravil magisterij. Nato je \xc5\xa1tudiral na Univerzi Kalifornije v Berkeleyju z Oppenheimerjem. Tu je objavil \xc4\x8dlanek O masivnih nevtronskih jedrih (On Massive Neutron Cores). Leta 1940 je tukaj doktoriral._NEWLINE_Leta 1940 je postal docent na Oddelku za fiziko Univerze Britanske Kolumbije. Leta 1946 so mu za njegovo delo v programu reaktorja s te\xc5\xbeko vodo podelili \xc4\x8dastni doktorat. Med letoma 1961 in 1970 je bil predstojnik Oddelka. Med letoma 1970 in 1979 je bil dekan Fakultete za znanost. Trikrat je bil \xc4\x8dlan univerzitetnega senata: med 1950 in 1954, med 1961 in 1963, ter med 1969 in 1979. V letih od 1950 do 1956 je bil urednik revije Canadian Journal of Physics._NEWLINE_Med letoma 1962 in 1963 je bil predsednik Kanadskega dru\xc5\xa1tva fizikov (CAP). V angle\xc5\xa1\xc4\x8dino je iz ru\xc5\xa1\xc4\x8dine prevajal tudi znanstvena fizikalna dela.\n_START_SECTION_\nNagrade\n_START_PARAGRAPH_\nLeta 1946 je prejel red britanskega imperija. Za svoje delo v popularizaciji fizike in univerzitetnem delu je leta 1994 prejel red Kanade.'